NDZ waarsku oor 'dodeliker, vinniger' tweede vlaag | Netwerk24
NDZ waarsku oor 'dodeliker, vinniger' tweede vlaag
Deur Llewellyn Prince 08 September 2020 12:13
Die individuele optrede van elke Suid-Afrikaner sal bepaal of Suid-Afrika 'n tweede, "dodeliker en vinniger" vlaag van infeksies van die koronavirus sal ervaar of nie, sê dr. Nkosazana Dlamini-Zuma, minister van samewerkende regering en tradisionele sake.
Dlamini-Zuma, wat ook verantwoordelik is vir die regulasies van die huidige staat van inperking in die land, het bogenoemde Dinsdagoggend gesê toe sy die hoofrede van die Nasionale Raad van Provinsies se aanlyn Plaaslike Regeringsweek-program gelewer het. Die program se tema is: "Om bekwame en finansieel gesonde munisipaliteite te verseker."
Sy het gesê vanjaar se Plaaslike Regeringsweek vind onder die mees ongewone omstandighede plaas soos wat Covid-19 die wêreld en Suid-Afrika verniel het.
Sy het Suid-Afrikaners van alle rasse, klasse en geslagte bedank vir die opofferings wat hulle in die stryd teen die pandemie gemaak het. Dit het volgens haar daartoe gelei dat die land die verspreiding van die virus beter kon bestuur en tot die huidige herstelvlak van 87% beperk.
Sy het dit egter duidelik gemaak dat die vermyding van 'n tweede vlaag van infeksies nou in die landsburgers se hande is.
"Ons moet die gesondheids- en higiëniese protokol strenger toepas. Ons moet ons maskers ten alle tye dra, selfs wanneer ons by vriende en familie kuier. Ons moet verseker dat ons sulke kuiers tot minder as tien mense beperk en dit nie in partytjies, ensovoorts, omskep wat die risiko van infeksies verhoog nie.
"Ons moet ook altyd ons hande was, oppervlakke ontsmet, 'n gesonde afstand handhaaf en nie groot saamtrekke bywoon nie. Daarvan word net begrafnisse en troues toegelaat wat steeds net deur 50 mense onder streng gesondheidsprotokol bygewoon mag word," sê Dlamini-Zuma.